GUGURITAN Dingding Haerudin*) Guguritan kagolong kana karangan ugeran dina wangun puisi heubeul. Pangna disebut karangan ugeran lantaran kaiket ku Patokan anu tangtu, nya eta Patoka pupuh. Sawatara urang ahli netelakeun watesan ngeunaan guguritan. Yus Rusyana (1992:94) nyebutkeun yen guguritan nya eta karangan pondok anu disusun make patokan pupuh. Iskandarwassid dina Kamus Istilah sastra (1992:46) nyebutkeun yen guguritan teh nya eta karangan puisi mangrupa dangding anu teu kawilang panjang. Nurutkeun wangunanana, gugurutan kaasup wangun ugeran, nya eta kauger ku patokan pupuh. Ku lantaran teu panjang tea biasana mah ukur ukur diwangun ku hiji pupuh, tara gunta-ganti pupuh cara dina wawacan, sarta ilaharna eusina henteu ngawujud carita (naratip). Dibacana biasana mah dihariringkeun make lalaguan anu geus matok keur pupuh eta. Atawa ngahaja jadi rumpaka dina pagelaran seni tembang Cianjuran. Dumasar kana hasil panalungtikan Yus Rusyana jeung Ami Raksanagara (1980) pupuh anu pangmindengna digunakeun dina guguritan teh nya eta (nungturun) asmarandana, dangdanggula, kinanti, jeung sinom. Hal ieu bias jadi aya patalina jeung kabeungharan variasi lagu keur pupuh eta, atawa jeung sipat lalaguanana. Guguritan teh geus lila gelarna dina sastra Sunda. Ti abad ka-19 geus loba anu nganggit guguritan. Taun 1822-1866 R. Haji Muhammad Musa nanggit Wulang Krama; taun 1865 R.A. Bratadiwijaya nagnggit Asmarandana Lahir Batin; taun 1892 Haji Hasan Mustapa ngnggit welasan rebu pada guguritan, upamana wae Kinanti Ngahurun Balung, Asmarandana Babalik Pikir, Sinom Pamulang Tarima, Dangdanggula Pamolah Rasa, jeung sajabana. Di handap conto guguritan Laut Kidul karya Kalipah Apo. DANGDANGGULA Laut Kidul kabeh katingali Ngembat paul kawas dina gambar Ari ret ka tebeh kaler Batawi ngarunggunuk Lautna mah teu katingali Ukur lebah-lebahna Semu-semu biru Ari ret ka tebeh wetan Gunung Gede jiga nu ngajakan balik Meh bae kapiuhan
Matak waas pacampur jeung sedih Gunung-gunung kabeh narembongan Gunung pangrango ngajogo Bangun nu diharudum Ngadagoan nu tacan sumping Nyeri dumeh ditilah Mani alum nguyung Nguyung wuyung karungrungan Ngan dijieun pangrango ciciren nagri Nagara Pajajaran ... Wantu-wantu sindir mah sasindir Wantu-wantu basa mah sabasa Ngan beda nu kapiraos Catur Ki juru pantun Anu kalangkung berbudi Pantun di Pajajaran Nu ti kun-payakun Ngaho pieusieunana Sindir hiji di mana waliwis mandi Mandi di pangguyangan Pangguyangan pangguyangan kuring Pangguyangan pangguyangan urang Urang nu keur ngalalakon Lalakon nu keur ngalun Pada-pada boga pamanggih Pada boga carita Pada boga galur Gok amprok jeung sasamana Mararantun aya nu pait nu amis Baralik kari ngaran. Salian ti pupuh nu opat, nya eta kinanti, sinom, asmarandana, dangdanggula, aya oge pupuh sejenna, nya eta mijil, magatru, pangkur, durma, pucung, balakbak, maskumambang, wirangrong, gambuh, gurisa, lambang, ladrang, jeung jurudemung. Nilik kana eusina mah guguritan teh aya nu ngebrehkeun piwulang, kaendahan alam, kanyaah ka sasama jalma, pacabakan, musibat alam, kasedih, atikan agama. Yus Rusyana (1992:95) nyieun papasingan guguritan dumasar kana eusina jadi lima rupa, nya eta : 1) piwulang, upamana wae, Wulang Krama, Wulang Murid, Wulang Guru karangan R. Haji Muhamad MusaAsmarandana Lahir Batin karangan R.A. Bratawijaya: 2) pangalaman kabatinan, contona guguritan karangan Haji Hasan Mustapa3) kawaasan alam, contona Dangdanggula Laut Kidul karangan Kalipan Apo, 4) kajadian, contona Kiamat Leutik karangan Tubagus Jayadilaga, jeung 5) surat, biantara, jeung buka pintu. Guguritan anu eusina surat jeung biantara, upamana anu dikumpulkeun ku R. Danureja dina buku Serat-sinerat Jaman
Jumenengna Raden Haji Muhammad Musa(1929). Guguritan buka pintu sok dihaleuangkeun dina upacara buka pintu di nu kawinan. Ieu di handap aya sababaraha rupa conto guguritan. KEMBANG ROS Kinanti Kembang ros ku matak lucu Nya alus rupa nya seungit Henteu aya papadana Retuning kembang sajati Papas di patamanan Seungit mani ngadalingding Nu wungu matak kayungyun Nu gading anghudang sari Anu bodas matak waas Beureum koneng wuwuh manis Mun hantem diawas-awas Beuki tambah narik ati KEMBANG DUPA Sinom Aya hiji rupa kembang Rarangeuyan tapi leutik Rupana bodas kacida Matak lucu liwat saking Hanjakalna teu seungit Lamun ku urang diambung Kitu oge ti peuting Sumeleber nyambuang sapakarangan Seungit lain kaulinan Leleb manis ngadalingding Matak bungah mamanahan Matak resmi kana piker Lamun urang ti peuting Seug di buruan ngalantung Keur nuju caang bulan Ngambeu kembang dupa seungit Karasana sumerep saluar badan ASMARANDANA LAHIR BATIN R.A. Bratawijaya Eling-eling masing eling Rumingkang di bumi alam Darma wawayangan bae Raga taya pangawasa Lamun kasasar nya lampah Napsu nu matak kaduhung Badan anu katempuhan Jisim nu ngarasa nyreri
Raga nu ngarasa lara Hate nu ngarasa cape Hareudang nyandang wiwirang Purwa perbawa hawa Ujub sumaah takabur Ria ku panggoda setan Ulah sirik ka pangampih Ulah nyacad ka nu lian Deungeun pikeun tuladan Hade goring kasawang Ukur ku tangtung sakujur Sasaran di badan urang Anu mangpaat ka diri Taya batan kahadean Hade ucap hade hate Hatena sabar tawekal Pinuji kinasihan Teu munjuk luhur adigung Nya eta jalma budiman. WULANG MURID R. Haji Muhammad Musa] Sinom Ieu tembang pangajaran Pilampaheun anak murid Poma-poma masing yatna Metakeun awak pribadi Kudu cengeng nya piker Nya diajar masing cucud Ulah salah tarima Nu asih dipulang sengit Masing nyaah ka ibu sarta ka rama Kacida ngarep-ngarepna Nu matak diperih ati Diasupkeun ka iskola Dipalar pinter jeung rajin Sepuh teh moal sudi Mun bijil teu mawa elmu Lengoh taya kabisa Rugi henteu meunang bati Taya pisan kabalesna kasusahan Sabot aya di iskola Sepuh pirang-pirang rugi Makayakeun awak urang Sasat urang hutang asih Kudu oge dipikir Pigeusaneun urang naur Nya eta pangmayarna Ku wekel temen nya ngaji Sepuh suka ningalikeun urang bisa
SINOM TEJAMANTRI Alloh Nu Maha Iasa, Alloh Anu Maha Nyaksi, Ngilangkeun beungberat rasa, Ngajembaran ati runtik, Bangbaluh jadi leungit, Muhammad nabi pinunjul, Sumebar wawangenna, Ku pitulungna Illahi, Kasulitan kasilih kautamaan. Saetuna sanyatana, Sanggeus pinanggih kabungah, Hate longsong hampang himping, Sabab pasti tur yakin, Tas bingung tinemu nanjung, Jeung lamun beres hanca, Pigawe nu sejen deui, Mung ka Alloh urang wajib nya neneda. Karangan ugeran anu disusun make partokan pupuh the lain ngan guguritan wungkul, tapi anu disebut wawacan deui. Bedana guguritan jeung wawacan nya eta; guguritan mah umumna eusina mangrupa karangan anu pondok. Wawacan mah mangrupa karangan panjang. Hal ieu luyu jeung katerangan anu dijentrekeun ku M.A Salmun (1963:54) anu netelakeun yen wawacan mah mangrupa puisi anu dibukukeun. Wawacan mah diwangun ku sababaraha pupuh, sarta reana warna pupuh gumantung kana panjang-pondokna carita atawa kandel- ipisna buku. Jadi tetela, bedana guguritan jeung wawacan the nya eta ditilik tina panjang pondokna karangan. Di sagedengeun kauger ku patokan pupuh, guguritan oge diwangun ku unsur anu sarua jeung unsur wangun ugeran sejenna, upamana puisi (sajak). Unsur-unsur guguritan the diwangun ku sababaraha bagian, nya eta unsur anu aya patalina jeung struktur jero, kayaning tema, rasa, nada, jeung amanat; sarta unsur anu aya patalina jeung struktur luar, nya eta pilihan: pilihan kecap, imajinasi, lambing, majas, wirahma jeung pedotan, purwakanti, guru lagu, jeung guru wilangan. ) Dosen Jurusan Pendidikan Bahasa Daerah FPBS UPI Isi tulisan di atas orisinil karya sendiri yang diambi dari beberapa sumber Salmun, M.A. 1958. Kandaga Kesusastraar. Jakarta: BP Iskandarwassid. 1922. Kamus Istilah Sastra: geger Sunten. Rosidi, Ajip. 1967. Ngalanglang Kasusastraan Sunda. 1983. Jakarta: Pustaka Jaya.